XX Ray (siri filem)

XX Ray ialah siri filem cereka sains Malaysia arahan Aziz M. Osman yang turut berkhidmat sebagai penerbit dan penulis skrip, terbitan Nizarman. Ia terdiri daripada 3 filem cereka, bermula dengan tayangan filem pertama bertajuk sama pada 24 Disember 1992, kemudian diikuti dengan filem kedua yang ditayangkan pada 25 November 1995. Filem ketiga dan terakhir dalam francais ini, XX Ray III ditayangkan pada 24 Januari 2019 dan menjadi filem XX Ray pertama dalam tempoh 24 tahun selepas filem kedua. Kejayaan XX Ray turut membawa kepada penerbitan sebuah siri drama televisyen bertajuk Misi XX-Ray.

Filem cereka

XX Ray (1992)

Dikeluarkan pada 24 Disember 1992, XX Ray berkisarkan tentang Amir, seorang mahasiswa di sebuah universiti, begitu obses dengan angkasa lepas, dan dia kemudiannya mencipta sebuah topi keledar yang menggunakan kuasa tahi bintang. Topi keledar berkenaan membuatkan sesiapa yang memakainya mampu melihat menembusi apa sahaja. Namun, kesan sampingan topi keledar berkenaan membuatkan Amir menjadi halimunan. Filem ini menjadi kejayaan komersial dan meraih kutipan pecah panggung sebanyak RM1.2 juta.

XX Ray II (1995)

Dikeluarkan pada 25 November 1995, XX Ray II berkisarkan tentang Johan dan Tina, saintis kadet di pusat sains. Johan mendakwa bahawa dia mencipta mesin pelupusan laser yang sebenarnya ialah hasil cetusan idea Tina. Filem ini menjadi kejayaan komersial dan meraih kutipan pecah panggung sebanyak RM1.5 juta berbanding filem pertama.

XX Ray III (2019)

Dikeluarkan pada 24 Januari 2019, XX Ray III berkisarkan tentang 3 pelajar universiti, Rayyan (pelajar fizik), Sam (pelajar kejuruteraan zarah) dan Lana (pekerja rahsia syarikat perindustrian yang berpengkalan di Jordan, sempadan Israel) dalam misi untuk menyelamatkan kerajaan Malaysia daripada disabotaj oleh seorang hartawan muda, Rosman yang mengancam untuk mengulangi insiden kehilangan kuasa tenaga elektrik di seluruh negara yang pernah berlaku pada Ogos 1996. Filem ini menerima pelbagai ulasan negatif dan hanya meraih kutipan terendah berbanding 2 filem terdahulu.

Siri televisyen

Misi XX-Ray (2006–2007)

Siri TV susulannya, Misi XX-Ray, telah memulakan tayangan perdana di TV3 bermula 18 April 2006 hingga 5 Mei 2007 sebanyak 2 musim dan 26 episod. Ia dibintangi oleh Syed Aiman, Farah Putri, Qazem Nor dan Raja Farah. Episod pengenalan telah diterbitkan sebagai telefilem telah bersiaran pada 15 April, iaitu 3 hari sebelum tayangan perdana rasmi drama ini.

Tenaga kerja

Filem

Pelakon

Catatan: Sel kelabu terang menunjukkan watak tersebut tidak muncul dalam filem.

Kru

Siri televisyen

Pelakon

Kru

Sambutan

Rujukan

Filem cereka sains Malaysia
Siri filem Malaysia
Filem arahan Aziz M. Osman